
Vízellátó hálózat tervezés 2D / BIM módszerekkel

Kulcsszavak: Épületgépészet;Vízellátás;BIM;Revit;CAD
A kutatás célja annak bemutatása, hogy miért érdemes az épületgépész tervező cégeknek áttérniük a 2D tervezésről a BIM tervezési módszerekre, különösen a vízellátás tervezése kapcsán. A kutatás rávilágít arra is, hogy ez az épületgépészeti szakterület milyen jelentős szerepet tölt be egy épület tervezési és megvalósítási folyamatában, és milyen komplex feladatok megoldását igényli. Célom, hogy felhívjam a figyelmet arra, mennyire létfontosságú a megfelelő szoftverek és programok kiválasztása ahhoz, hogy egy cég meghatározó piaci szereplővé válhasson a szakmájában. Fontos a kiválasztott eszközök elsajátítása, valamint az, hogy a programok milyen jelentős szerepet töltenek be a projektelőkészítésben. Elengedhetetlen az információgyűjtés, az információk előállítása, a kommunikáció és a modellezési módszertanok kidolgozása, valamint ezek integrálása a projektek során. A 2D és BIM tervezési módszerek összehasonlításával szeretném ezt szemléltetni, részletezve, hogy általánosságban, nagy vonalakban hogyan zajlanak a munkafolyamatok. Kezdem az AutoCAD alapú tervezéssel, bemutatva a főbb pontokat és annak létjogosultságát, valamint hogy milyen hiányosságokat és problémákat okozhat a CAD-es tervezés egy projekt megvalósítása során. Kiemelten foglalkozom a BIM-es tervezéssel, amely Magyarországon még kezdeti fázisban van. Bemutatom röviden a szoftvereket, mint a Revit, Bexel Manager és Navisworks Manager, gyakorlati példákon keresztül, hogy szemléltessem azok hatékony használatának előnyeit. Részletesen ismertetem, hogy milyen extra szolgáltatásokat és könnyebbségeket nyújt a BIM a hagyományos CAD-es tervezéshez képest a tervezőknek, illetve röviden a beruházóknak. Végül útmutatást adok ezeknek a programoknak, módszereknek és módszertanoknak az elsajátításához.



